Diari Oficial de la Generalitat Valenciana


Sumari del DOGV 2973, del 17-04-1997 (1997/6778)

ORDRE de 14 de març de 1997 de la Conselleria d'Agricultura, Pesca i Alimentació, per la qual es regulen ajudes per la col·laboració en l'actualització de l'Inventari d'Explotacions Agràries de la Comunitat Valenciana, i per a la millora de l'equipament dels consells agraris municipals.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2973

Data del DOGV
:   17-04-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/6778


Data del document
:   14-03-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 14 de març de 1997 de la Conselleria d'Agricultura, Pesca i Alimentació, per la qual es regulen ajudes per la col·laboració en l'actualització de l'Inventari d'Explotacions Agràries de la Comunitat Valenciana, i per a la millora de l'equipament dels consells agraris municipals.  
El coneixement de les explotacions agràries de la Comunitat Valenciana és un element fonamental per a la definició i l'establiment d'actuacions que ha de dur a terme l'administració en el medi rural. L'Inventari d'Explotacions Agràries és l'instrument en el qual se sistematitza aquesta informació.  
Una vegada iniciats els treballs d'actualització de l'Inventari d'Explotacions Agràries de la Comunitat Valenciana en l'exercici de 1996 i atès que no s'han acabat els treballs per limitacions de mitjans econòmics, personals i materials, és necessari continuar en l'exercici actual fins completar l'Inventari en el conjunt dels municipis de la Comunitat Valenciana.  
Atès que és l'àmbit municipal la base territorial en què es basa l'Inventari, sense perjudici del suport dels serveis territorialitzats de la Conselleria d'Agricultura, Pesca i Alimentació, els ajuntaments, mitjançant la col·laboració que es regula en aquesta ordre, poden prestar un suport fonamental per a la realització dels treballs d'actualització de l'Inventari, i que pot ser establerta en l'àmbit dels convenis singularitzats per a la prestació de serveis d'interès general agrari per part de les entitats locals valencianes, subscrits a l'empara del Conveni Marc entre la Generalitat Valenciana, el Ministeri d'Agricultura, Pesca i Alimentació, i la Federació Valenciana de Municipis i Províncies, de 16 de maig de 1989, especialment si considerem l'existència d'un col·lectiu de personal que, procedent de les extingides cambres agràries locals, té la seua destinació en els ajuntaments en virtut d'aquests convenis.  
Dins dels objectius de millora dels serveis agraris del municipi i foment dels consells agraris municipals, com a continuació de la línia establerta en 1996, es mantenen les ajudes per a la millora de l'equipament informàtic que servisca tant per a la realització dels treballs de manteniment de l'Inventari d'Explotacions Agràries, com per a la prestació de serveis agraris i suport al consell agrari municipal. Per tot això,  
ORDENE  
Article 1  
Aquesta ordre estableix les normes per a la concessió d'ajudes per la col·laboració en l'actualització de l'Inventari d'Explotacions Agràries de la Comunitat Valenciana i per a la millora de l'equipament informàtic en els municipis que servisca als fins de millora dels serveis agraris i de suport als consells agraris municipals.  
Article 2  
La col·laboració en l'actualització de l'Inventari d'Explotacions Agràries s'estableix amb caràcter general en el marc dels convenis singularitzats subscrits amb els ajuntaments a l'empara del Conveni Marc de 16 de maig de 1989, entre la Generalitat Valenciana, el Ministeri d'Agricultura, Pesca i Alimentació, i la Federació Valenciana de Municipis i Províncies.  
Aquests treballs que es realitzen a través dels ajuntaments els durà a terme el personal que, procedent de les extingides cambres agràries locals, presta serveis agraris en els municipis sota la dependència orgànica o funcional de l'ajuntament, en virtut del conveni subscrit, sense perjudici que, per raons del servei que presten, es puga encomanar a un altre personal, a criteri de l'ajuntament.  
No obstant això, els ajuntaments que no hagen subscrit conveni i ho sol·liciten també podran accedir a les ajudes prestant la col·laboració amb els seus propis mitjans.  
Article 3  
La Conselleria d'Agricultura, Pesca i Alimentació, a través de les cambres agràries provincials, posarà a disposició de l'ajuntament corresponent les normes i instruccions per a la realització dels treballs.  
Una vegada emesa la sol·licitud de conformitat per a la realització dels treballs per part de l'ajuntament, es remetrà a la Direcció General d'Indústria, Cooperativisme i Relacions Agràries de la Conselleria d'Agricultura, Pesca y Alimentació, sense perjudici del que es disposa en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds s'estableix en un mes, comptador des de l'endemà de la publicació d'aquesta ordre. El termini per a resoldre serà de tres mesos i s'entendran desestimades les subvencions no resoltes de manera expressa.  
Una vegada concedida la subvenció en concepte de col·laboració en l'actualització de l'Inventari d'Explotacions, podrà lliurar-se fins el 40 per cent d'aquesta.  
Article 4  
L'ajuda que ha de rebre l'ajuntament en concepte de col·laboració per l'actualització de l'Inventari d'Explotacions Agràries, la finalitat de la qual és cobrir les despeses ocasionades pels treballs, s'estableix en una subvenció global i única, resultant d'aplicar la quantitat de fins 200 pessetes per explotació inclosa en la relació inicial, que s'actualitzarà, corresponent a cada municipi.  
Aquells ajuntaments que presenten els treballs abans del 15 de setembre, i en els quals el nombre d'explotacions inventariades en el municipi haja resultat en un deu per cent superior al nombre considerat en la subvenció concedida, podran sol·licitar una subvenció complementària, corresponent al nombre d'explotacions no considerades en la subvenció inicial. Els terminis de petició i resolució i la resta de requisits per a aquesta subvenció complementària seran els mateixos que per a la subvenció inicial. En tot cas, la concessió d'aquesta subvenció quedarà supeditada a les disponibilitats pressupostàries existents.  
Aquells municipis que van realitzar l'actualització en 1996 podran sol·licitar ajuda en concepte d'actualització i informatització de les fitxes d'explotació resultants dels treballs de camp. L'ajuda s'estableix en 100 pessetes per explotació inclosa en la relació inventariada en l'exercici esmentat.  
La Conselleria d'Agricultura, Pesca i Alimentació facilitarà l'aplicació informàtica necessària per a la realització d'aquests treballs.  
Un determinat ajuntament podrà accedir a les ajudes corresponents a l'actualització de l'Inventari d'Explotacions Agràries de diversos municipis, si hi ha conformitat o delegació per part dels municipis implicats i preferentment es corresponen amb les extingides cambres agràries locals en què prestava serveis personal que actualment té la seua destinació en aquell ajuntament.  
Article 5  
Per a la concessió de les ajudes en concepte d'actualització de l'Inventari d'Explotacions Agràries, els municipis que van prestar la seua conformitat en l'exercici de 1996 i no van accedir a les ajudes per limitacions pressupostàries tindran prioritat en la concessió de les ajudes. La resta de sol·licituds es resoldran per ordre de registre d'entrada fins completar el límit de crèdit establert en la dotació pressupostària.  
Article 6  
Així mateix, els ajuntaments que manifesten la seua conformitat per a la col·laboració en l'actualització de l'Inventari d'Explotacions Agràries podran sol·licitar ajudes en concepte d'adquisició d'equipament informàtic de caràcter inventariable, que servisca als fins de millora dels serveis agraris del municipi i de suport al consell agrari municipal. La subvenció serà com a màxim del 70 per cent del cost i no podrà superar les 200.000 pessetes per ajuntament.  
Aquells municipis que van fer l'actualització de l'Inventari d'Explotacions Agràries en l'exercici de 1996 i no tingueren accés a les ajudes per aquest concepte per limitacions del crèdit pressupostari o una altra qüestió aliena a la seua voluntat, podran tornar a sol·licitar aquesta modalitat d'ajuda en 1997.  
Les sol·licituds es remetran a la Direcció General d'Indústria, Cooperativisme i Relacions Agràries de la Conselleria d'Agricultura, Pesca i Alimentació, sense perjudici del que es disposa en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds s'estableix en un mes, comptador des de l'endemà de la publicació d'aquesta ordre. El termini per a resoldre serà de tres mesos i s'entendran desestimades les subvencions no resoltes de manera expressa.  
Per a la recepció d'aquestes ajudes en concepte d'equipament informàtic, serà necessari que estiga constituït el consell agrari municipal, de conformitat amb la Llei de la Generalitat Valenciana 5/1995, de 20 de març, de Consells Agraris Municipals.  
En cas que les ajudes sol·licitades per aquest concepte superen la dotació pressupostària, serà criteri per a la distribució de les ajudes per a aquest exercici de 1997, el nombre d'explotacions agràries del municipi resultants de l'inventari actualitzat en 1996, o el nombre d'explotacions agràries de la relació inicial que s'ha d'actualitzar en 1997.  
Article 7  
Les subvencions es concediran a càrrec del Programa 714.30, de Suport al Sistema Agroalimentari i Relacions Agràries, del pressupost de despeses de la Generalitat Valenciana, línia 417/000/97, amb un crèdit de 97.546.769 pessetes per a les subvencions corresponents a l'actualització de l'Inventari d'Explotacions Agràries, i la línia 708/000/96, amb un crèdit de 53.437.673 pessetes per a les subvencions establertes per a l'adquisició d'equipament informàtic, quantitats consignades per a l'exercici de 1997.  
Article 8  
La Conselleria d'Agricultura, Pesca i Alimentació es reserva el dret d'efectuar les comprovacions i inspeccions que es consideren necessàries respecte a la correcta realització dels treballs i l'aplicació de les ajudes concedides a les seues finalitats.  
1. Els treballs corresponents a l'actualització de l'Inventari d'Explotacions, realitzats de conformitat amb les instruccions emanades de la Direcció General d'Indústria, Cooperativisme i Relacions Agràries, hauran de ser remesos, a través de les cambres agràries provincials, en el moment en què es concloguen i, en qualsevol cas, a fi de garantir el pagament de les subvencions durant l'exercici econòmic, abans del 31 d'octubre. La presentació de treballs realitzats parcialment donarà lloc al pagament de la subvenció que proporcionalment corresponga.  
2. Per a les ajudes en concepte d'equipament informàtic de caràcter inventariable, es presentaran, abans del 31 d'octubre de l'exercici econòmic, els comprovants dels pagaments realitzats, que correspondran a adquisicions de l'exercici, i s'entendrà per tals les factures de despeses expedides a l'ajuntament i els justificants de pagament corresponents. S'hi adjuntarà un certificat del secretari/interventor de l'ajuntament de pagament a càrrec del pressupost de la corporació municipal i un certificat del consell agrari municipal sobre ús de l'equipament per als serveis agraris que s'estableixen en aquesta ordre.  
DISPOSICIONS FINALS  
Primera  
S'autoritza la Direcció General d'Indústria, Cooperativisme i Relacions Agràries perquè dicte les resolucions que considere necessàries per al desplegament d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 14 de març de 1997  
La consellera d'Agricultura, Pesca i Alimentació,  
MARIA ÀNGELS RAMON-LLIN I MARTÍNEZ